Priestorový meter

Priestorový meter (skratka prm) vyjadruje objem materiálu (zvyčajne dreva), ktorý sa zmestí do priestoru s rozmermi 1 m x 1 m x 1 m (rovná sa objemu 1 m³) pri zohľadnení fyzikálnych vlastností (teda že nevyplňuje priestor dokonale). Bežne sa používa pri predaji štiepaného palivového dreva. Štiepané drevo sa nedá poukladať bez vzduchových medzier medzi jednotlivými kusmi, preto priestorový meter dreva obvykle zodpovedá objemu 0,6 až 0,75 m³. Toto zodpovedá drevu, ktoré bolo do priestoru naukladané a tým boli minimalizované medzery (nazýva sa aj priestorový meter rovnaný). 

Okrem toho existuje priestorový meter sypaný (skratka prms), pri ktorom je drevo voľne nasypané bez ohľadu na veľkosť medzier medzi jednotlivými kusmi. Pri tomto spôsobe bude dreva v priestore 1 m³ menej.

Referencie 

Drevo
Jednotky objemu